PROJEKTS

Uz 23.12.2019. Nr. 1-8/26

**Latvijas Republikas tiesībsargam**

*Par Ministru kabineta 2019.gada 10.decembra noteikumu Nr.603 “Grozījumi Ministru kabineta 2009.gada 22.decembra noteikumos Nr.1605 “Noteikumi par valsts sociālā nodrošinājuma pabalsta un apbedīšanas pabalsta apmēru, tā pārskatīšanas kārtību un pabalstu piešķiršanas un izmaksas kārtību”” atbilstību Latvijas Republikas Satversmes 1., 91. un 109.pantam*

Ministru kabinets ir izskatījis Latvijas Republikas tiesībsarga 2019.gada 23.decembra vēstuli Nr.1-8/26 par Ministru kabineta 2019.gada 10.decembra noteikumu Nr.603 “Grozījumi Ministru kabineta 2009.gada 22.decembra noteikumos Nr.1605 “Noteikumi par valsts sociālā nodrošinājuma pabalsta un apbedīšanas pabalsta apmēru, tā pārskatīšanas kārtību un pabalstu piešķiršanas un izmaksas kārtību”” (turpmāk – MK noteikumi Nr.1605) 2.punkta atbilstību Latvijas Republikas Satversmes (turpmāk – Satversme) 1.panta, 91.panta otrajam teikumam un 109.pantam. Vēstulē valdība tiek aicināta līdz 2020.gada 23.janvārim novērst konstatētos trūkumus un noteikt valsts sociālā nodrošinājuma pabalsta (turpmāk – nodrošinājuma pabalsts) līmeni atbilstoši Satversmei.

Sociālās drošības sistēmu Latvijā veido: sociālā apdrošināšana, valsts sociālie pabalsti un pašvaldību sociālās palīdzības pabalsti un sociālie pakalpojumi. Līdz ar to atbalsta sniegšana iedzīvotājiem ar zemiem un ļoti zemiem ienākumiem ir skatāma kompleksi starp valsts un pašvaldību garantēto atbalstu, kas ir savstarpēji papildinoši, tādējādi sekmējot iedzīvotāju labāko interešu nodrošināšanu. Šis atbalsts ir skatāms gan finansiālā izteiksmē, gan arī pakalpojumu un atvieglojumu veidā, sniedzot atbilstoši iedzīvotāju vajadzībām izvērtētus un piemērotus pakalpojumus, kas tiešā veidā rada pozitīvu ietekmi uz izdevumu pozīcijām trūcīgajās mājsaimniecībās, pie kurām pārsvarā gadījumu pieskaitāmas mājsaimniecības, kurās ir personas, kuru ienākumus veido nodrošinājuma pabalsts.

Nodrošinājuma pabalsts ir viens no valsts sociālo pabalstu veidiem. Valsts sociālie pabalsti ir valsts atbalsts naudas izmaksu veidā, kuru saņem pie noteiktām iedzīvotāju grupām piederīgas personas situācijās, kad ir nepieciešami papildu izdevumi vai kad šīs personas nespēj gūt ienākumus. Valsts sociālo pabalstu veidus, to personu loku, kurām ir tiesības uz valsts sociālajiem pabalstiem, šo pabalstu piešķiršanas un izmaksas pamatnosacījumus nosaka Valsts sociālo pabalstu likums (turpmāk – VSP likums). Atbilstoši VSP likuma 13.panta pirmajai daļai nodrošinājuma pabalstu piešķir personai, kurai nav tiesību saņemt valsts pensiju (izņemot apgādnieka zaudējuma pensiju personai ar invaliditāti) vai apdrošināšanas atlīdzību sakarā ar nelaimes gadījumu darbā vai arodslimību.

Nodrošinājuma pabalsts tiek finansēts no valsts pamatbudžeta, t.i., no vispārējiem nodokļiem, un to apmērs ir atkarīgs no valsts finansiālajām iespējām. Nodrošinājuma pabalsta saņēmēju skaits un līdz ar to arī izdevumi nodrošinājuma pabalsta izmaksai katru gadu pieaug (2016.gadā – 22,7 milj. *euro*, 2017.gadā – 23,8 milj. *euro*, 2018.gadā – 24,8 milj. *euro*).

Ministru kabinets piekrīt, ka nodrošinājuma pabalsta apmērs nav pārskatīts vairākus gadus. Labklājības ministrija 2019.gadā izstrādāja un iesniedza Ministru kabinetā izskatīšanai politikas plānošanas dokumentu “Plāns minimālo ienākumu atbalsta sistēmas pilnveidošanai 2020.-2021.gadam” (turpmāk – Plāns)[[1]](#footnote-1), kurš t.sk. paredzēja nodrošinājuma pabalsta apmēra pārskatīšanu. Valsts fiskālās telpas ierobežojumu dēļ Plānā noteiktos pasākumus nevar īstenot pilnā apmērā (Plānā paredzēto pasākumu ieviešanai no 2020. līdz 2022.gadam indikatīvi ik gadu papildus būtu nepieciešami 27–28 milj. *euro* valsts budžeta līdzekļu), tādēļ 2020.gada valsts budžeta veidošanas procesā Labklājības ministrijas prioritārais pasākums “Atbalsts minimālo ienākumu līmeņa palielināšanai” tika atbalstīts daļējā apjomā, novirzot tā īstenošanai 2020.gadā 9,8 milj. *euro*, 2021.gadā 9,9 milj. *euro* un 2022.gadā 10 milj. *euro* valsts budžeta līdzekļu, kas ir iekļauti likumā “Par valsts budžetu 2020.gadam” un likumā “Par vidēja termiņa budžeta ietvaru 2020., 2021. un 2022.gadam” (skatīt 1.tabulu). Saglabājot politisko virzību, kas vērsta uz nabadzības un sociālās atstumtības mazināšanu, prioritāri tiek virzīti pasākumi valsts atbalsta palielināšanai pensijas vecuma cilvēkiem, kuri saņem minimālo vecuma pensiju, un personām ar invaliditāti gan nodrošinājuma pabalsta saņēmējiem, gan minimālo invaliditātes pensiju saņēmējiem.

*1.tabula*

**Piešķirtais valsts budžeta finansējums Plānā noteikto pasākumu īstenošanai:**

|  |  |  |  |
| --- | --- | --- | --- |
|  | **2020.gadā (*euro*)** | **2021.gadā (*euro*)** | **2022.gadā (*euro*)** |
| Kopējais finansējums | 9 827 150 | 9 945 809 | 9 999 149 |
| t.sk. |  |  |  |
| nodrošinājuma pabalsta palielināšanai | 4 034 036 | 4 131 586 | 4 162 748 |
| minimālo invaliditātes pensiju un atlīdzību paaugstināšanai | 3 993 835 | 4 027 467 | 4 062 171 |
| minimālo vecuma pensiju paaugstināšanai | 1 799 279 | 1 786 756 | 1 774 230 |

Nodrošinājuma pabalsta aprēķina bāzes apmērs gan personām ar invaliditāti vispārējā gadījumā, gan personām ar invaliditāti kopš bērnības no 2020.gada 1.janvāra tika paaugstināts par 15,97 *euro*, attiecīgi personām ar invaliditāti vispārējā gadījumā no 64,03 *euro* līdz 80 *euro*, personām ar invaliditāti kopš bērnības - no 106,72 *euro* līdz 122,69 *euro*, saglabājot piemērojamos koeficientus nodrošinājuma pabalsta aprēķinam: personām ar I invaliditātes grupu 1,3 un personām ar II invaliditātes grupu 1,2.

Nodrošinājuma pabalsta paaugstināšana personām ar invaliditāti veicina šīs mērķa grupas finansiālās kapacitātes stiprināšanu un iezīmē pozitīvu virzību labklājības līmeņa paaugstināšanai šīs mērķa grupas ietvaros.

Ministru kabinets piekrīt, ka tikai ar nodrošinājuma pabalstu nav iespējams pilnībā nodrošināt cilvēka pamatvajadzības. Tomēr vienlaikus ir uzsverams, ka personas ar invaliditāti, kuras saskaras ar papildu vajadzībām dažādu funkcionēšanas ierobežojumu dēļ, paralēli nodrošinājuma pabalstam ir tiesīgas saņemt arī citus gan valsts, gan pašvaldības atbalsta pakalpojumus. Tie ir izsakāmi gan monetārā veidā, gan pakalpojumu un atvieglojumu veidā (skatīt 2.tabulu) un noteiktās situācijās tie atvieglo personu ar invaliditāti iespējas stiprināt savu finansiālo kapacitāti un spēju iekļauties dažādos sabiedriskajos procesos, radot tiešu, pozitīvu ietekmi ikdienas vajadzību nodrošināšanai. Tādēļ jebkurš valsts un pašvaldības sniegtais atbalsts noteiktām sabiedrības grupām ir skatāms kompleksi un savstarpēji papildinoši, jo, saņemot valsts un/vai pašvaldības atbalsta pakalpojumus, personām ar invaliditāti samazinās izdevumi citās pozīcijās, kas rastos, ja šādu atbalsta pakalpojumu un atvieglojumu nebūtu.

*2.tabula*

**Atbalsta pakalpojumu veidi personām ar invaliditāti**

|  |  |
| --- | --- |
| Monetārs atbalsts  | Pakalpojumi un atvieglojumi |
| Īpašas kopšanas pabalsts – 213,43 *euro*/mēnesī; personām ar invaliditāti kopš bērnības - 313,43 *euro*/mēnesī (no 2019.gada 1.jūlija)Pabalsts transporta izdevumu kompensēšanai personām ar invaliditāti, kurām ir apgrūtināta pārvietošanās, - 79,68 *euro* par katru pilnu sešu mēnešu perioduPabalsts personām ar I grupas redzes invaliditāti asistenta pakalpojuma izmantošanai – 17,07 *euro*/nedēļā | Asistenta pakalpojums pašvaldībā un izglītības iestādēTehniskie palīglīdzekļiSurdotulka pakalpojumsTransporta stāvvietu karteNodarbinātības valsts aģentūras sniegtie pakalpojumiSociālās integrācijas valsts aģentūras sniegtie pakalpojumiDeinstitucionalizācijas ietvaros sniegtie pakalpojumiAtbalsts norēķiniem par elektrību personām ar I invaliditātes grupuAtvieglojums sauszemes transportlīdzekļa īpašnieka civiltiesiskās atbildības obligātai apdrošināšanaiAtbrīvojumi no transportlīdzekļa ekspluatācijas nodokļa maksāšanas Veselības aprūpē piemērojamie atvieglojumi pacienta iemaksāmIedzīvotāju ienākuma nodokļa atvieglojumiBraukšanas maksas atvieglojumi sabiedriskajā transportāPašvaldību nodrošinātie atbalsta pakalpojumi u.c. |

Labklājības ministrija, izstrādājot grozījumus MK noteikumos Nr.1605, sākotnējās ietekmes novērtējuma ziņojumā (anotācija) jau sniedza argumentāciju, kādu iemeslu dēļ nodrošinājuma pabalsta apmērs tiek paaugstināts tikai personām ar invaliditāti, bet personām pensijas vecumā, kurām nav tiesību saņemt vecuma pensiju, saglabājot nodrošinājuma pabalstu 64,03 *euro* apmērā. Apsvērumi pieejamā finansējuma ietvaros nepaaugstināt nodrošinājuma pabalsta apmēru pensijas vecumu sasniegušajām personām saistās ar to, ka šīm personām nav bijusi noteikta invaliditāte, darbspēju zaudējums, un līdz ar to uzskatāms, ka tām bija iespēja gūt patstāvīgus un pastāvīgus ienākumus, tādējādi uzkrājot nepieciešamo apdrošināšanas stāžu, kas būtu par pamatu vecuma pensijas aprēķinam un tās izmaksai, sasniedzot pensijas vecumu. Attiecībā uz cienīgu vecumdienu nodrošināšanu ikvienam sabiedrības loceklim Ministru kabineta ieskatā ierobežota finansējuma apstākļos valsts ir tiesīga primāri atbalstu sniegt iedzīvotājiem, kuriem ir objektīvi iemesli, kas traucē/-ja vai ierobežo/-ja gūt ienākumus pilnvērtīgā apmērā un nodrošināt savas materiālās situācijas uzlabošanu. Personām ar invaliditāti atkarībā no personai noteiktās invaliditātes grupas ir funkcionēšanas un darbspēju ierobežojums, kas ir uzskatāms par objektīvu iemeslu, kas apgrūtina pilnvērtīgu iekļaušanos darba tirgū un ienākumu gūšanu.

Tiesību uz sociālo nodrošinājumu īstenošana primāri notiek, nodrošinot personām maksājumus naudā – pensijas, pabalstus u.c. Taču tiesības uz sociālo nodrošinājumu var tikt realizētas ne tikai ar maksājumu palīdzību. Sociālā palīdzība personai var tikt sniegta, arī nodrošinot personas pamatvajadzību apmierināšanai nepieciešamās lietas*,* piemēram, pārtiku, mājokli un sniedzot nepieciešamos pakalpojumus[[2]](#footnote-2)*.*

Sociāli atbildīgas valsts princips uzliek valstij pienākumu rūpēties par cilvēka cienīga dzīves līmeņa nodrošināšanu un aizsardzību sociālā riska gadījumā. Sociāli atbildīgs ir tāds risinājums, kura rezultātā atsevišķu personu tiesiskās intereses tiek saskaņotas ar visas sabiedrības interesēm. Jāņem vērā, ka nepieciešams nodrošināt līdzsvaru starp valsts ekonomiskajām iespējām un visas sabiedrības labklājību.[[3]](#footnote-3) Liela nozīme ir arī paša cilvēka atbildībai rūpēties par sevi un tuviniekiem, kā arī aktīvi iesaistīties savu sociālo problēmu risināšanā.

Atbilstoši Deklarācijai par Artura Krišjāņa Kariņa vadītā Ministru kabineta iecerēto darbību nabadzības un sociālās atstumtības mazināšana ir aktuāls un prioritārs uzdevums, kurš tai skaitā paredz pakāpeniski pilnveidot minimālo ienākumu atbalsta sistēmu (111.punkts). Valdība arī turpmākajiem gadiem kā vienu no saviem darbības uzdevumiem ir izvirzījusi minimālo ienākumu atbalsta sistēmas pilnveidošanu un attiecīgi arī pasākumu ieviešanu, kas šos pilnveidojumus nodrošinātu.

Vienlaikus minimālo ienākumu līmeņu pilnveides pasākumi ir skatāmi ciešā sasaistē gan ar valsts finansiālajām iespējām un samērīgumu pret visas sabiedrības interesēm, gan ar pašvaldību iesaisti atbalsta pakalpojumu pilnveidei noteiktajai mērķa grupai. Nākamā gada ikgadējās sarunās starp Labklājības ministriju un Latvijas Pašvaldību savienību tiks turpināta diskusija par minimālo ienākumu līmeņu pilnveidošanu.

Ministru prezidents A.K. Kariņš

Iesniedzējs:

labklājības ministre R.Petraviča

1. Konceptuāli atbalstīts ar 2019.gada 22.augusta Ministru kabineta rīkojumu Nr.408 “Par Plānu minimālo ienākumu atbalsta sistēmas pilnveidošanai 2020.-2021.gadam” [↑](#footnote-ref-1)
2. Latvijas Republikas Satversmes komentāri, VIII nodaļa. Cilvēka pamattiesības, 558.lpp., 25.tēze. [↑](#footnote-ref-2)
3. Satversmes tiesas 2010.gada 15.marta spriedums lietā Nr.2009-44-01, 22.punkts. [↑](#footnote-ref-3)